Δήμος Αβδήρων

Ο Δήμος Αβδήρων είναι δήμος της Περιφέρειας Ανατολικής Μακεδονίας και Θράκης. Συστάθηκε το 2011 με το Πρόγραμμα Καλλικράτης από την συνένωση των προϋπαρχόντων δήμων Αβδήρων, Βιστωνίδος και Σελέρου.

Αποτελείται από μία κωμόπολη, το Σέλερο και χωριά με μεγαλύτερο τη Γενισέα, η οποία είναι και πρωτεύουσά του. Επίσης τα Άβδηρα, σπουδαία πόλη της αρχαιότητας και γενέτειρα του Δημοκρίτου και του Πρωταγόρα, έχουν οριστεί ως ιστορική έδρα.

Ενότητες και οικισμοί 
Ο Δήμος Αβδήρων διαιρείται σε 3 «δημοτικές ενότητες», οι οποίες αντιστοιχούν στους 3 καταργηθέντες δήμους και κοινότητες. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων ΟΤΑ. Οι σημερινές κοινότητες του Δήμου, ήταν αυτόνομες κοινότητες και δήμοι πριν την εφαρμογή του προγράμματος Καποδίστρια.

Ενότητα Αβδήρων 
Ο πρώην δήμος και νυν δημοτική ενότητα έχει (πραγματικό) πληθυσμό 3.917 κατοίκους και καταλαμβάνει έκταση 161.958 στρεμμάτων. Έδρα της είναι τα Άβδηρα.

Ενότητα Βιστωνίδας 
Η δημοτική ενότητα Βιστωνίδας που αντιστοιχεί στον πρώην Δήμο Βιστωνίδας, έχει συνολικό πληθυσμό 10.174 κατοίκους και έκταση 159,5 τ.χλμ.

Ενότητα Σελέρου 
Η δημοτική ενότητα Σελέρου που αντιστοιχεί στον πρώην Δήμο Σελέρου, έχει συνολικό πληθυσμό 4.509 κατοίκους

Περιοχή 

Ο δήμος πήρε το όνομά του από την αρχαία πόλη των Αβδήρων που υπήρχε στην περιοχή. Η αρχαία πόλη διέθετε τείχη, λιμάνι, νεώσοικος και ιερά που έχουν αποκαλυφθεί από τις αρχαιολογικές ανασκαφές. Στα μέσα του 4ου π.Χ. αιώνα οικοδομήθηκε με το ιπποδάμειο σύστημα ένα νεότερο συγκρότημα με τείχη, ακρόπολη, δύο λιμάνια. Οι ανασκαφές στον αρχαιολογικό χώρο ξεκίνησαν το 1950 από τον Δ. Λαζαρίδη στον λεγόμενο νότιο περίβολο (κλασική-ελληνιστική πόλη). Ακολούθησαν οι ανασκαφές της ΙΘ΄ Εφορείας Προϊστορικών και Κλασικών Αρχαιοτήτων στο ίδιο σημείο και στα αρχαία νεκροταφεία. Από το 1981 ανασκάπτεται συστηματικά η αρχαϊκή πόλη του βορείου περιβόλου και τα νεκροταφεία της. Αποκαλύφθηκαν τείχη και κτίσματα του βορείου και του νοτίου περιβόλου.  Από το 1985 ξεκίνησε πρόγραμμα συντήρησης, το οποίο συνεχίζεται έως σήμερα. Συντηρήθηκαν τα κτίσματα των παλαιότερων ανασκαφών και ο χώρος διαμορφώθηκε κατάλληλα ώστε να γίνει επισκέψιμος.

Εντός του Δήμου βρίσκεται η υφάλμυρη λίμνη Βιστωνίδα η οποία προστατεύεται από την Σύμβαση Ραμσάρ. Είναι η τέταρτη μεγαλύτερη λίμνη της Ελλάδας με έκταση 45 τ.χλμ με μέγιστο μήκος 12,5 χιλιόμετρα και μέγιστο πλάτος 7 χιλιόμετρα. Το μέσο βάθος υπολογίζεται στα 4 μέτρα. Η λίμνη συνδέεται με την θάλασσα μέσω στενών καναλιών και λόγω του θαλασσινού νερού που εισέρχεται στην λίμνη το νερό της παρουσιάζει μεταβολές στην περιεκτικότητα άλατος.  Περιβάλλεται από καλαμιώνες (phragmites), έχει ζώνες αρμυρικιών (tamarix sp.), αλίπεδα, παραποτάμια δάση καθώς και λίμνες με γλυκό νερό και υγρά λιβάδια. Στη λίμνη έχουν καταγραφεί 227 είδη πουλιών μερικά από τα οποία ιδιαίτερα σπάνια όπως το κεφαλούδι, η λαγγόνα και η νανόχηνα.

Διοικητική ιστορία 
Ο Δήμος Αβδήρων του προγράμματος Καποδίστρια δημιουργήθηκε το 1997 από τις κοινότητες: Μάνδρας (συστάθηκε το 1928), Αβδήρων (συστάθηκε το 1924), Μυρωδάτου (συστάθηκε το 1947), Νέας Κεσσάνης (συστάθηκε το 1931 ως Κοινότητα Πλαστηρίων)

Ο Δήμος Σελέρου υπήρξε ως κοινότητα από το 1924 μέχρι το 2006. Συστάθηκε το 1924, αρχικά υπαγόμενη στο Νομό Ροδόπης (Κοινότητα Σελέρου Ροδόπης) και από το 1944 υπαγόμενη στο νομό Ξάνθης (Κοινότητα Σελέρου Ξάνθης). Το 1924 την κοινότητα αποτελούσαν οι οικισμοί Σέλερο (Γκιοκή Σελέρ), Φίλια, Γρήγορον, Βελοχώριον, Λευκόπετρα, Άκαρπον και Σήμαντρα. Το 1928 προσαρτήθηκε στην κοινότητα ο οικισμός Εξοχικαί Κατασκηνώσεις και το 1940 ο οικισμός Μπόκλουτζα (που αργότερα μετονομάστηκε σε Ρύμη) ενώ καταργήθηκε ο οικισμός Εξοχικαί Κατασκηνώσεις. Το 1971 αναγνωρίστηκε και προσαρτήθηκε στην κοινότητα ο οικισμός Άνω Πολύσιτο. Το Σχέδιο Καποδίστριας του 1997 προέβλεπε τη συγχώνευση των περισσότερων κοινοτήτων σε μεγαλύτερους δήμους. Επειδή όμως η κοινότητα Σελέρου είχε πληθυσμό 4502 κατοίκων (απογραφή 2001) κάνοντάς την τη μεγαλύτερη σε όλη την Ελλάδα, δε συγχωνεύθηκε, αλλά έμεινε ως Κοινότητα μέχρι το 2006 και μετατράπηκε σε Δήμο το 2007.

Δημοτικές εκλογές

2010 
Δήμαρχος του δήμου Αβδήρων για το 2011-2014 αναδείχθηκε ο Βασίλειος Τσολακίδης συγκεντρώνοντας ποσοστό 66,10% από τον πρώτο γύρο των εκλογών του 2010.

2014 
Ο Γεώργιος Τσιτιρίδης εξελέγη δήμαρχος το 2014 για την πενταετία 2014-19.

Κοινοτάρχες Αβδήρων 
....
1979-1986 Δημήτριος Βουρβουκέλης (εκλεγείς το 1978, 1982)
1987-1990 Βασίλειος Τσιρχόγλου (εκλεγείς το 1986)
1991-1998 Δημήτριος Βουρβουκέλης (νικητής των εκλογών του 1990 - και του 1994 με ποσοστό 100%)

Δήμαρχοι Δήμου Αβδήρων 
2010-2014 Βασίλειος Τσολακίδης. Δάσκαλος. Πρόεδρος της Κοινότητας Πηγαδίων (1990-98) και Δήμαρχος του νεοσύστατου Δήμου Βιστωνίδας (1999-2006). Εξελέγη το 2010 με ποσοστό 66,10% από τον πρώτο γύρο με την υποστήριξη του ΠΑΣΟΚ.
 2014-  Γεώργιος Τσιτιρίδης. Γεννήθηκε το 1971 στη Διομήδεια Ξάνθης. Εργάστηκε ως καθηγητής Πληροφορικής Δ/Βθμιας Εκπαίδευσης και ως κατασκευαστής προγραμμάτων λογισμικού. Εξελέγη με το συνδυασμό "Πολίτες σε Δράση" στις εκλογές του 2014 συγκεντρώνοντας ποσοστό 60,97% στον δεύτερο γύρο. Επανεξελέγη το 2019 με ποσοστό 54,42%.

Παραπομπές

Πηγές 
 Απόφαση 45892 του Υπ. Εσωτερικών, Αποκέντρωσης & Ηλεκτρονικής Διακυβέρνησης - ΦΕΚ Β1292 της 11/08/2010

 
Χωριά του νομού Ξάνθης